Príloha č. 2

**Š T A T Ú T**

**Banky semien lesných drevín**

***Čl. 1***

***Základné ustanovenie***

Banka semien lesných drevín (ďalej „banka“)1) je trvalé účelové zariadenie, v ktorom je uskladnené osivo lesných drevín (ďalej len „osivo“) určené na dočasné uchovanie ohrozených genetických zdrojov lesných drevín v čo najširšej genetickej variabilite pre ich budúcu reprodukciu.

***Čl. 2***

***Účel banky***

 Účelom banky je uchovanie genofondu vysokohodnotných alebo v mieste výskytu ohrozených porastov lesných drevín. Osivo v banke je určené na:

1. zachovanie genofondu populácií lesných drevín a udržanie biodiverzity lesných ekosystémov,
2. obnovu alebo reprodukciu pôvodných populácií drevín,
3. výskum, šľachtenie, testy potomstiev,
4. medzinárodnú výmenu genetických zdrojov.

***Čl. 3***

***Organizačné a technické zabezpečenie banky***

1. Zriaďovateľom banky je Ministerstvo pôdohospodárstva a rozvoja vidieka Slovenskej republiky (ďalej len „ministerstvo“), ktoré:
2. zabezpečuje finančné prostriedky na plnenie úloh účelu banky podľa čl. 2 štatútu banky,
3. schvaľuje metodický pokyn na prevádzku banky a jeho aktualizácie,
4. vyjadruje sa k plánovanému rozsahu zberov, k vyskladneniu a spôsobu využitia vyskladneného osiva,
5. je oprávnené kontrolovať plnenie povinností prevádzkovateľa banky.

2) Prevádzkovateľom banky je Národné lesnícke centrum, ktoré najmä:

1. navrhuje a predkladá ministerstvu na schválenie metodický pokyn na prevádzku banky a návrhy na jeho aktualizáciu,
2. zabezpečuje prevádzku banky podľa metodického pokynu na prevádzku banky,
3. navrhuje a zdôvodňuje výber zdrojov pre zber semena a semennej suroviny do banky,
4. spolupracuje so správcami zdrojov pri zisťovaní stavu zdrojov a monitorovaní stupňa úrody,
5. vykonáva predzberové hodnotenie semennej suroviny a stanovenie termínov pre začatie zberu,
6. kontroluje zber, spracovanie semennej suroviny, skladovanie osiva a dopestovanie sadeníc z vyskladneného materiálu,
7. vykonáva skúšky osiva pred uskladnením (prvorozbor) a pravidelne opakované skúšky klíčivosti (životnosti) počas skladovania,
8. vedie evidenciu osiva uloženého v banke.
9. Prevádzkovateľ banky môže úlohy banky zabezpečiť aj dodávateľsky. Dodávateľom môže byť len osoba odborne spôsobilá na činnosti s lesným reprodukčným materiálom, ktorá uvedené činnosti vykoná na základe zmluvného vzťahu s prevádzkovateľom.

***Čl. 4***

***Zrušovacie ustanovenie***

Zrušujú sa Pokyny Ministerstva lesného a vodného hospodárstva Slovenskej socialistickej republiky o zriadení a prevádzke „Banky lesného semena v Slovenskej socialistickej republike“ zverejnené v Spravodajcovi Ministerstva lesného a vodného hospodárstva Slovenskej socialistickej republiky, v čiastke 6/1987, v normatívnej časti bod 5.

***ČL. 5***

***Záverečné ustanovenie***

Tento štatút nadobúda účinnosť 1. mája 2020.

ministerka pôdohospodárstva

a rozvoja vidieka